1.התובעת עבדה בשירות הנתבעת, אשר מספקת שירותי גרירה – כמוקדנית.
בתביעה שלפנינו טוענת התובעת שפוטרה על אתר שלא כדין, ומבקשת לחייב את הנתבעת לשלם לה פיצויי פיטורים, תמורת הודעה מוקדמת, ופיצוי בגין פיטורים שלא כדין.
בנוסף, טוענת התובעת שלא שולמו לה זכויותיה הנלוות, ומבקשת לחייב את הנתבעת לשלם לה פדיון חופשה, דמי חגים, דמי הבראה, תוספת תגמול בגין עבודה בשעות נוספות, דמי מחלה, הפרשי השתתפות בהוצאות הנסיעה לעבודה וממנה, וכן פיצוי בגין הפרשות פנסיוניות בחסר.
א.התובעת עבדה בשירות הנתבעת החל מיום 7.12.11.
ב.התובעת פוטרה, והודע לה על פיטוריה ביום 19.8.13 והודע לה שיחסי העבודה יסתיימו ביום 22.8.13.
ג.התובעת עבדה תמורת שכר שעתי בשיעור שכר המינימום.
ד.היקף שעות העבודה של התובעת אינו שנוי במחלוקת, ודו"חות הנוכחות הממוחשבים שהוצגו בפני בית הדין במצורף לתצהירי התובעת משקפים את שעות עבודתה.
ה.הסכומים שרשומים כנטו לתשלום בתלושי השכר שולמו לתובעת.
ו.הנתבעת הפרישה בגין התובעת הפרשות לחברת הביטוח "מגדל".
ז.הנתבעת העבירה לתובעת תשלום בגין הפרשי פיצויי פיטורים ותמורת הודעה מוקדמת במצורף למכתב מיום 16.2.15, אשר לטענת ב"כ התובעת הגיע למשרדו ביום 23.2.15.
ח.התובעת מתגוררת בגבעת המורה ומשרדי הנתבעת שבהם עבדה נמצאים בעפולה, כך שאין חולק שנזקקה לתחבורה ציבורית כדי להגיע לעבודה וממנה.
א.ככל שהדבר נוגע לרכיבי התביעה שהם פיצויי פיטורים, תמורת הודעה מוקדמת, פדיון חופשה, דמי מחלה, פיצוי בגין העדר הפרשות לפנסיה, תוספת תגמול בגין עבודה בשעות נוספות, דמי הבראה, דמי חגים והשתתפות בהוצאות נסיעה לעבודה וממנה, וכן תשלום בגין עבודה בימי חג – הוסמך בית הדין לפסוק לדין לאור העולה מהמסמכים שבתיק וסיכומי הצדדים.
ב.ככל שהדבר נוגע לרכיבי התביעה שהם פיצוי בגין פיטורים שלא כדין ופיצויי הלנה – לפסוק לפשרה בהתאם להוראות סעיף 79א לחוק בתי המשפט, וזאת ללא חקירת המצהירים ועל סמך החומר שבתיק וסיכומים בכתב, מבלי שהדבר יהווה הודאה במי מבין טענות הצד השני.